Dr  arabischi Ifluss  isch in Granada allgegawärtig. Sicher mal ir Architektur: all dia schöna alta Quartier mit da wissgstrichena Hüüser, und natürlich z'Alhambra. Das hani no schön gfunda - obwohl i muas zuagäh bi all dena Kircha-Sacha hanis denn nach 2h amigs gse   Aber was no lässig gsi isch, isch dass gad en Chor zur glicha Ziit go dia Paläst aluaga isch (ir Nacht-also öpa am 10i) und denn hends natürlich dia Rüüm usgnützt zum singa und das het würkli a super Stimmig gäh! Wases in Granada au het sind ganz vieli Teehüser, wo ma superfeina frischa Tee überkunnt! Im  Zacatín  (siehe Fotos) wird au wider allerlei Plunder verkauft, aber mier persönlich hets a biz zu  fest nach Räucherstäbli gschmeckt und verkauft wird au meh so Züg für alternativi, Hippies,… Döt hetmi denn natürlich au no so en Zigünerin verwütscht und mer wella mini Zuakunft vorussega. Dia sind jo extrem ufdringlich, da kasch denn mal probiara so eini abzwimmla…:-) Ja und natürlich bini an einem Abed no ins Hippiequartier go en  Flamenco -show aluaga. Das isch au no ganz lässig gsi! Neb all dem Guata hani natürlich au weniger agnehms erlebt. I han dia  einti Nacht imna Dorf 10km usserhalb Granada (am Fuass vor Sierra Nevada, ca. uf 1'000 Meter) bi ma Päärli ir Wohnig übernachtet. Dia sind beidi uh liabi gsi und mier hend super gredet und sind au an en coola Ort in Usgang…Aber dia Nacht. Mei  isch das kalt gsi!!!  Ds Huus isch eba in da Felsa baut und het kei Heizig, geschweige denn an Isolierig. Das seg en riiesa Vorteil im Summer…. Im Winter weniger.